O b r a z l o ž e n j e

UZ II. IZMJENE I DOPUNE PRORAČUNA GRADA POŽEGE ZA 2020. GODINU

I. UVOD

 Proračun Grada Požege za 2020. godinu usvojilo je Gradsko vijeće Grada Požege na 20. sjednici dana, 4. prosinca 2019. godine (Službene novine Grada Požege, broj: 19/19.). Proračunom Grada Požege planirani su prihodi i primici, rashodi i izdaci u iznosu od 172.082.000,00 kn. Izmjenama i dopunama Proračuna Grada Požege, koje je usvojilo Gradsko vijeće Grada Požege na 23. sjednici dana, 26. lipnja 2020. godine (Službene novine Grada Požege broj: 7/20.) planirani su prihodi i primici, rashodi i izdaci, te uključeni rezultat u visini 183.904.339,00 kn.

 U Proračunu Grada Požege prikazani su svi prihodi i primici, rashodi i izdaci Grada i proračunskih korisnika: Gradske knjižnice i čitaonice, Gradskog kazališta, Gradskog muzeja, Dječjih vrtića Požega, Javne vatrogasne postrojbe, Gradskog vijeća srpske nacionalne manjine, Javne ustanove za upravljanje sportskim objektima u vlasništvu Grada Požege – Sportski objekti Požega i Lokalna razvojna agencija Požega, te triju osnovnih škola kojima je Grad Požega osnivač: OŠ Julija Kempfa, OŠ Antuna Kanižlića i OŠ Dobriše Cesarića.

II. OBRAZLOŽENJE IZMJENA PRIHODA I PRIMITAKA, RASHODA I IZDATAKA

 U razdoblju od donošenja Proračuna došlo je do promjena na prihodovnoj i rashodovnoj strani, te je potrebno izvršiti usklađenje sa nastalim promjenama kroz II. Izmjene i dopune Proračuna Grada Požege za 2020. godinu.

 Ovim Izmjenama i dopunama Proračuna prihodi i primici smanjuju se za 21,08 %, odnosno za 35.718.954,00 kn i sada iznose 133.804.745.00,00 kn, a rashodi i izdaci se smanjuju se za 19,43 %, odnosno za 35.721.524,00 kn i sada iznose 148.182.815,00 kn. Uravnoteženje proračuna je planirano uključenjem rezultata iz prethodne godine u iznosu 14.378.070,00 kn. Iz navedenog proizlazi da ukupni prihodi i primici sa uključenim prenesenim rezultatom iznose 148.182.815,00 kn, odnosno u visini su planiranih rashoda i izdataka.

 U Izmjene i dopune Proračuna Grada Požege za 2020. godinu unesen je preneseni rezultat u iznosu 14.378.070,00 kn, od čega se 12.795.281,00 kn odnosi na Grad, a 1.582.789,00 kn na vlastite i namjenske prihode proračunskih korisnika kojima je Grad Požega osnivač, kako slijedi: Gradsko kazalište Požega 26.090,00 kn, Gradska knjižnica i čitaonica Požega 9.965,00 kn, Dječji vrtić Požega 94.960,00 kn, Javna vatrogasna postrojba Grada Požege 283.493,00 kn, Lokalna razvojna agencija Požega 3.582,00 kn, Javna ustanova sportski objekti 59.181,00 kn, OŠ Julija Kempfa 431.845,00 kn, OŠ Dobriše Cesarića 187.850,00 kn i OŠ Antuna Kanižlića 485.823,00 kn.

 Rezultat konsolidiranog financijskog izvještaja za 2019. godinu iznosi 14.376.574,00 kn te se razlikuje od unesenog rezultata u Izmjenama i dopunama Proračuna Grada Požege za 2020. za korekcije rezultata u iznosu 1.496,00 kn (Grad Požega smanjenje viška zbog povrata neiskorištenih sredstava, dvostrukog evidentiranja računa te nepriznatih troškova, Dječji vrtić Požega smanjenje viška zbog povrata neiskorištenih sredstava, Gradska knjižnica smanjenje viška zbog povrata neiskorištenih sredstava, OŠ D. Cesarić smanjenje viška zbog povrata neiskorištenih sredstava te OŠ A. Kanižlića povećanje viška zbog ispravka sredstava iz MZOŠ). Kako se do 2020. godine rashodi za plaće i ostale rashode za zaposlene osnovnih škola nisu evidentirale u proračunu Grada (na temelju uputa za izradu proračuna) postoji razlika između rezultata konsolidiranog financijskog izvještaja i rezultata iz Godišnjeg izvještaja o izvršenju Proračuna za 2019. godinu u iznosu korekcije koja je ranije navedena za OŠ A. Kanižlića.

 Ostvareni vlastiti i namjenski viškovi prihoda Grada i proračunskih korisnika raspoređuju se u posebnom dijelu proračuna prema korisnicima i namjenama, a manjkovi se podmiruju tekućim prihodima.

 Uz ove II. Izmjene i dopune Proračuna za 2020. godine priložene su Izmjene i dopune Plana razvojnih programa za 2020. godinu.

 Prihodi poslovanja manji su za 17,6 %, odnosno za 27.799.454,00 kn, u odnosu na planirane te sada iznose 130.324.245,00 kn. Smanjenje prihoda poslovanja je u najvećem dijelu posljedica trenutne situacije sa COVID-19, a odnosi se na:

* povećanje prihoda od poreza za 4.470.000,00 kn, odnosno za 8,5 % , radi procjene ostvarenja prihoda od poreza na dohodak, prireza, poreza na promet nekretnina i fiskalnog izravnanja do kraja godine
* smanjenje pomoći iz inozemstva i od subjekata unutar općeg proračuna za 37,4 % odnosno za 32.215.496,00 kn (povećanje pomoći od međunarodnih organizacija te institucija i tijela EU iznosi 3.000,00 kn, povećanje pomoći proračunskim korisnicima iz proračuna koji im nije nadležan iznosi 1.515.900,00 kn, smanjenje pomoći iz drugih proračuna iznosi 6.095.625,00 kn, smanjenje pomoći od izvanproračunskih korisnika iznosi 11.514.350,00 kn, smanjenje pomoći izravnanja za decentralizirane funkcije iznosi 120.000,00 kn, smanjenje pomoći temeljem prijenosa EU sredstava iznosi 16.271.421,00 kn, te smanjenje prijenosa između proračunskih korisnika istog proračuna iznosi 96.000,00 kn). Iskazane promjene se odnose na smanjenja i povećanja pomoći kroz razne projekte, Najznačajnija smanjenja kod ovih prihoda su za projekt Požeške bolte, Izgradnja komunalnih objekata na lokaciji Vinogradine, Nabavu komunalne opreme, Energetska obnova zgrade Prekršajnog suda u Požegi, Izgradnja i dodatna ulaganja u prometnice i mostove i niz drugih manjih projekata, uz neznatna povećanja pojedinih projekata
* smanjenje prihoda od imovine za 16,6 % odnosno za 332.000,00 kn (odnosi se na smanjenje prihoda od financijske imovine za 25.000,00 kn i smanjenje prihoda od nefinancijske imovine za 317.000,00 kn, uz povećanje prihoda od kamata na dane zajmove za 10.000,00 kn),
* smanjenje prihoda od upravnih i administrativnih pristojbi, pristojbi po posebnim propisima i naknada za 2,7 % odnosno za 426.150,00 kn odnosi se na smanjenje upravnih i administrativnih pristojbi za 107.800,00 kn, smanjenje prihoda po posebnim propisima za 48.350,00 kn te smanjenje komunalnog doprinosa i naknade za 270.000,00 kn,
* povećanje prihoda od prodaje proizvoda i robe te pruženih usluga i prihodi od donacija za 1,9 %, odnosno za 33.192,00 kn odnosi se na smanjenje prihoda od prodaje proizvoda i robe te pruženih usluga za 22.000,00 kn, te povećanje donacija od pravnih i fizičkih osoba izvan opće države za 55.192,00 kn
* povećanje ostalih prihoda za 176,2%, odnosno za 671.000,00 kn radi povrata sredstava i drugih ostvarenih prihoda.

Planirani prihodi od prodaje nefinancijske imovine veći su za 45,3 % odnosno 1.064.500,00 kn (povećanje prihoda od prodaje neproizvedene dugotrajne imovine iznosi 1.105.000,00 kn, i smanjenje prihoda od prodaje proizvedene dugotrajne imovine iznosi 40.500,00 kn) te iznose 3.414.500,00 kn.

 Rashodi poslovanja smanjeni su za 5,4 %, odnosno za 6.428.066,00 kn u odnosu na planirane te sada iznose 112.776.234,00 kn. Smanjenje rashoda poslovanja odnosi se na:

* povećanje rashoda za zaposlene za 3,7 %, odnosno za 1.963.692,00 kn (povećanje rashoda za zaposlene kod proračunskih korisnika, osobito osnovnih škola i kroz EU projekte)
* smanjenje materijalnih rashoda za 1,0 % odnosno za 343.907,00 kn (odnosi se na povećanje ostalih nespomenutih rashoda poslovanja za 111.158,00 kn, smanjenje rashoda za usluge za 111.420,00 kn, smanjenje naknade osobama izvan radnog odnosa za 97.210,00 kn, smanjenje naknade troškova zaposlenima za 435.504,00 kn, te smanjenje rashoda za materijal i energiju za 33.771,00 kn)
* povećanje financijskih rashoda za 62,0 % odnosno za 746.500,00 kn koje se odnosi na povećanje ostalih financijskih rashoda radi podmirenja kamata po više osnova,
* povećanje subvencija za 36,1 % odnosno za 848.200,00 kn koji se odnose na subvencije trgovačkim društvima, poljoprivrednicima i obrtnicima
* smanjenje pomoći danih u inozemstvo i unutar općeg proračuna za 5,00 % odnosno za 87.751,00 kn (odnosi se na smanjenje pomoći unutar općeg proračuna za 45.000,00 kn, smanjenje pomoći proračunskim korisnicima drugih proračuna za 9.500,00 kn, smanjenje pomoći temeljem prijenosa EU sredstava za 1.251,00 kn, smanjenje prijenosa između proračunskih korisnika istog proračuna za 32.000,00 kn),
* povećanje naknade građanima i kućanstvima iz proračuna za 16,2 % odnosno za 546.800,00 kn (povećanje se u najvećem dijelu odnosi na aktivnost elementarne nepogode, nabavu zaštitnih maski u OŠ i na aktivnost obitelji i djeca),
* smanjenje ostalih rashoda za 44,0 % odnosno za 10.101.600,00 kn, i to: povećanje tekućih donacija za 93.000,00 kn, kapitalnih donacija za 649.000,00 kn, te smanjenje kapitalnih pomoći za 10.842.250,00 kn (najznačajniji iznos je kod Izgradnje komunalnih objekata na objektu Vinogradine i drugi) i kazne, penali i naknade štete za 1.350,00 kn.

 Rashodi za nabavu nefinancijske imovine manji su za 47,6 % u odnosu na planirane, odnosno za 29.318.458,00 kn (smanjenje rashoda za nabavu neproizvedene dugotrajne imovine za 290.000,00 kn, rashoda za nabavu proizvedene dugotrajne imovine za 12.954.038,00 kn i rashoda za dodatna ulaganja na nefinancijskoj imovini za 16.074.420,00 kn) te iznose 32.281.581,00 kn.

Značajnije smanjenje rashoda za nabavu proizvedene dugotrajne imovine odnosi se većim dijelom na projekt Energetski učinkovita javna rasvjeta, Nabavu komunalne opreme.

 Značajnije smanjenje rashoda za dodatna ulaganja na nefinancijskoj imovini odnosi se na smanjenje projekata Uređenja Požeške kuće, Rasvjeta u dvorani T. Pirc, Energetska obnova zgrade Prekršajnog suda, Energetska obnova zgrade društveni dom Novo Selo, energetska obnova zgrade društveni dom Seoci, Izgradnja infrastrukture u poduzetničkoj zoni te projekt Ugradnja podizne platforme OŠ Dobriše Cesarić.

 Primici od financijske imovine i zaduživanja se smanjuju za 99,9 % jer se kreditno zaduženje planira u sljedećoj godini.

 Izdatak za financijsku imovinu i otplate zajmova povećava se za 0,8 % odnosno za 25.000,00 kn, a odnosi se na usklađenje otplate glavnice do kraja godine za kredit HBOR iz 2016.godine.

III. OBRAZLOŽENJE IZMJENA PLANA RASHODA PO RAZDJELIMA I PROGRAMIMA

 Rashodi razdjela 001 – Upravni odjel za financije smanjeni su za 0,10 % odnosno za 17.000,00 kn i iznose 16.723.980,00 kn, radi usklađenja plana za očekivanim rashodima do kraja godine.

 Rashodi razdjela 002 – Upravni odjel za samoupravu povećani su za 3,21 % u odnosu na planirane, odnosno za 2.121.462,00 kn i iznose 68.264.694,00 kn, a usklađeni su sa dosadašnjim ostvarenjem i predviđenim potrebama do kraja godine, kako slijedi:

* rashodi programa Stipendije, školarine i druge naknade smanjeni se za 8,33 % odnosno za 50.000,00 kn,
* rashodi programa Donacije dječjim vrtićima smanjeni su za 9,22 %, odnosno za 173.000,00 kn kroz smanjenje donacija za predškolski odgoj u Trenkovu i donacije privatnim dječjim vrtićima.
* rashodi programa Sufinanciranje Glazbene škole Požega povećani su za 3,75 % odnosno za 7.500,00 kn,
* rashodi novog programa Školstvo iznose 50.000,00 kn, a odnose se na nabavu zaštitnih maski za učenike osnovnih škola kojima je osnivač Grad Požega,
* rashodi programa Športske aktivnosti povećani su za 5,39 % odnosno za 171.500,00 kn kroz povećanje aktivnosti Donacije za redovnu djelatnost u športu te Donacija za rad športskih udruga radi usklađenja programskih potreba, te smanjenje projekta Zajednički programi HOO i lokalne zajednice,
* rashodi programa Športske priredbe i manifestacije smanjeni su za 43,48 % odnosno za 100.000,00 kn zbog neodržavanja određenih događaja prouzrokovano COVID-om 19
* rashodi programa Naknade i donacije povećani su za 15,65 % odnosno za 526.000,00 kn. Povećanje se odnosi na aktivnosti Obitelj i djeca u iznosu 316.000,00 kn zbog darovanja novorođenčadi te sufinanciranja prehrane u osnovnim školama i aktivnosti Elementarne nepogode u iznosu 220.000,00 kn,
* rashodi programa Turističke zajednice smanjeni su za 1,49 %, odnosno za 10.000,00 kn i sad iznose 663.000,00 kn. Smanjenje se odnosi na aktivnost Donacija za priredbe i manifestacije u iznosu 30.000,00 kn uz povećanje tekućeg projekta Promotivni materijal u iznosu 20.000,00 kn za izradu brošura i web stranice,
* rashodi programa Vjerske zajednice povećani su za 4,55 % odnosno za 5.000,00 kn, a odnosi se na novu aktivnost Zaklada Vrhbosanske nadbiskupije,
* rashodi javnih ustanova u kulturi povećani su za 2,88 % u odnosu na planirane, odnosno za 238.742,00 kn i iznose 8.524.017,00 kn i to:
* rashodi Gradskog muzeja povećani su za 0,29 %, odnosno za 6.500,00 kn, a ukupni rashodi korisnika Gradski muzej iznosi 2.264.750,00 kn,
* rashodi Gradske knjižnice i čitaonice Požega povećani su za 6,21 %, što je povećanje za 232.242,00 kn koje se odnosi na značajno povećanje rashoda za program Redovna djelatnost ustanova u kulturi, odnosno značajniju nabavu opreme za novi prostor i smanjenje Programske djelatnosti, a ukupni rashodi korisnika iznose 3.970.077,00 kn,
* rashodi Gradskoga kazališta Požega nisu se mijenjali u odnosu na planirane, te ukupni rashodi korisnika iznose 2.289.190,00 kn,
* rashodi javne ustanove predškolskog odgoja Dječji vrtić Požega smanjeni su za 2,77 %, odnosno za 224.600,00 kn i iznose 7.898.110,00 kn,
* rashodi ustanova odgoja i obrazovanja povećani su za 5,01 %, odnosno za 1.666.920,00 kn i sada iznose 34.929.936,00 kn, kako slijedi:
* rashodi redovne djelatnosti osnovnog školstva – zakonski standard koji se odnosi na prijevoz učenika za tri osnovne škole povećan je za 8,45 % i iznosi 777.025,00 kn, također se smanjio iznos ulaganja u građevinski objekt OŠ Dobriše Cesarića za 7,70 % i iznosi 725.939,00 kn što je ukupno smanjenje za 60.525,00 kn. Rashodi aktivnosti financiranja Katoličke osnovne škole iz decentraliziranih sredstava u iznosu 166.000,00 kn ostale su nepromijenjene,
* rashodi OŠ Dobriše Cesarića su povećani za 748.750,00 kn i iznose 9.947.874,00 kn,
* rashodi OŠ Julija Kempfa povećani su za 694.870,00 kn i iznose 11.914.275,00 kn,
* rashodi OŠ Antuna Kanižlića povećani su za 223.300,00 kn i iznose 11.398.823,00 kn.

Značajnija povećanja kod osnovnih škola su iz izvora Pomoći MZOŠ za plaće i naknade troškova zaposlenima.

* rashodi Gradskog vijeća srpske nacionalne manjine Požege ostaju nepromijenjeni i iznose 85.000,00 kn,
* rashodi Javne ustanove za upravljanje sportskim objektima u vlasništvu Grada Požege – Sportski objekti Požega povećani su za 0,33 % odnosno za 13.400,00 kn i iznose 4.124.581,00 kn, a povećanje se odnosi na materijalne rashode kroz Redovnu djelatnost ustanove u sportu.

 Rashodi razdjela 003 – Upravni odjel za komunalne djelatnosti i gospodarenje smanjeni su za 37,44 %, odnosno za 37.825.986,00 kn i iznose 63.194.141,00 kn, a usklađeni su sa dosadašnjim ostvarenjem i predviđenim planom održavanja i ulaganja do kraja godine i drugim programima i to:

* rashodi programa Osnovna aktivnost upravnih tijela povećani su za 1.380.000,00 kn, odnosno za 103,6 % i iznose 2.712.000,00 kn radi isplata po presudama nakon višegodišnjih sporova,
* rashodi programa Održavanje komunalne infrastrukture povećani su za 18,18 % odnosno za 1.645.000,00 kn i iznose 10.695.000,00 kn. Povećanje se odnosi na povećanje aktivnosti Održavanje prometnica i mostova za 745.000,00 kn, povećanje aktivnosti održavanje i potrošnja javne rasvjete u iznosu 200.000,00 kn, povećanje aktivnosti Javna higijena i zelenilo za 700.000,00 kn,
* rashodi programa Održavanje poslovnih, stambenih prostora, opreme i drugo smanjeni su za 2,04 % odnosno za 11.000,00 kn i iznose 529.000,00 kn. Smanjenje se odnosi na smanjenje aktivnosti održavanje športskih objekata za 50.000,00 kn, uz povećanje aktivnosti Održavanja mjesnih domova za 19.000,00 kn i povećanje aktivnosti Održavanje poslovnih, stambenih prostora, opreme i drugo za 20.000,00 kn
* rashodi programa Održavanje spomeničkih vrijednosti smanjeni su za 36,36 % odnosno za 80.000,00 kn i iznose 140.000,00 kn,
* rashodi programa Kapitalna ulaganja u komunalnu infrastrukturu smanjeni su za 76,14 % odnosno za 21.550.000,00 kn radi slijedećih promjena:
* smanjenje rashoda projekta Izgradnja i dodatna ulaganja u prometnice i mostove za 2.005.000,00 kn,
* smanjenje rashoda projekta Izgradnja javne rasvjete za 130.000,00 kn,
* povećanje rashoda projekta Uređenje groblja za 100.000,00 kn,
* smanjenje rashoda projekta Aglomeracija Požega za 300.000,00 kn,
* smanjenje rashoda projekta Aglomeracija Požega-Pleternica za 200.000,00 kn,
* smanjenje rashoda projekta Izgradnja komunalnih objekata na lokaciji Vinogradine za 8.975.000,00 kn, radi drugog načina financiranja pojedinih stavki u okviru projekta,
* smanjenje rashoda projekta Izgradnja infrastrukture u poduzetničkoj zoni za 1.000.000,00 kn,
* smanjenje rashoda projekta Energetski ekološki učinkovita javna rasvjeta za 9.000.000,00 kn, koje je planirano iz kredita ove godine, a koji se prolongira za iduću godinu,
* smanjenje rashoda projekta Nabava urbane opreme za 40.000,00 kn,
* rashodi programa Kapitalna ulaganja u poslovne, stambene prostore, opremu i drugo smanjeni su za 28,72 %, odnosno za 4.128.750,00 kn, radi slijedećih promjena:
* smanjenje rashoda za aktivnost Opremanje dječjih igrališta za 30.000,00 kn,
* smanjenje rashoda za projekt Ulaganje u športske objekte za 50.000,00 kn,
* smanjenje rashoda za projekt Ulaganje u zgradu Gradske knjižnice i čitaonice za 126.500,00 kn,
* povećanje rashoda za projekt Ulaganje u društvene domove za 77.000,00 kn,
* smanjenje rashoda za projekt Ulaganje u poslovne i stambene prostore za 50.000,00 kn,
* smanjenje rashoda za projekt Uređenje trga Sv. Terezije za 100.000,00 kn,
* smanjenje rashoda za projekt Nabava komunalne opreme za 2.912.250,00 kn, radi djelomičnog planiranja u ovoj godini kroz projekt Nabava spremnika za odvojeno prikupljanje komunalnog otpada i nastavak u idućoj godini,
* povećanje rashoda za projekt Rekonstrukcija rekreacijskog centra za 50.000,00 kn,
* smanjenje rashoda za projekt Uređenje požeške kuće za 780.000,00 kn,
* povećanje rashoda za projekt Rekonstrukcija stropnog oslika u kući Arch za 50.000,00 kn,
* smanjenje rashoda za projekt Izgradnja dvorane uz Osnovnu školu Antuna Kanižlića za 163.000,00 kn,
* smanjenje rashoda za projekt Sufinanciranje projekta uređenja zgrade Opće županijske bolnice u Požegi za 14.000,00 kn,
* smanjenje rashoda za projekt Ulaganje u objekt gradske uprave za 30.000,00 kn,
* rashodi programa Ulaganje u prostorno – plansku dokumentaciju smanjeni su za 2,93 % odnosno za 20.000,00 kn,
* rashodi programa Otkup zemljišta i objekata smanjeni su za 86,57 % odnosno za 290.000,00 kn,
* rashodi novog programa Darivanje zemljišta iznosi 725.000,00 kn, a odnosi se na darovanje građevinskih zemljišta hrvatskim braniteljima,
* rashodi programa Sanacija klizišta smanjeni su za 10,49 % odnosno za 54.000,00 kn,
* rashodi programa Subvencije trgovačkim društvima povećani su za 848.200,00 kn a odnosi se većim dijelom na subvenciju gradskog prijevoza i manjim dijelom na subvenciju za Reciklažno dvorište,
* rashodi programa Javni radovi u komunalnom gospodarstvu povećani su za 91.000,00 kn, i iznose 92.873,00 kn. Projekt se odnosi na angažiranje nezaposlenih kroz javni rad u komunalnim radovima u suradnji i financijsku potporu HZZ-a (projekt Javni radovi – Uredimo naše parkove),
* rashodi programa Kapitalna ulaganja u poslovne, stambene prostore, opremu i drugo kroz EU smanjeni su za 48,71 %, odnosno za 12.934.195,00 kn i sada iznose 13.621.043,00 kn, a usklađeni su sa do sada ostvarenim aktivnostima i planiranim potrebama do kraja godine, i to:
* povećanje rashoda projekta Rekonstrukcija škole i nadogradnja sportske dvorane OŠ D. Cesarića za 2.080.000,00 kn,
* smanjenje rashoda projekta Rekonstrukcija i dogradnja DRC Vidovci za 1.000.000,00 kn,
* smanjenje rashoda projekta Zelena urbana mobilnost za 120.000,00 kn,
* povećanje rashoda projekta Energetska obnova zgrade društvene građevine – Novi Mihaljevci za 4.895,00 kn,
* povećanje rashoda projekta Energetska obnova zgrade sportska dvorana Sokol za 9.700,00 kn,
* smanjenje rashoda projekta Požeške bolte za 12.799.000,00 kn, radi planiranja projekta u 2021. godini i manjim dijelom u 2022. godini,
* smanjenje rashoda za projekt Osiguranje pristupačnosti osobama s invaliditetom – Braniteljski dom za 100.000,00 kn,
* smanjenje rashoda za projekt Ugradnja podizne platforme OŠ D. Cesarića za 300.000,00 kn,
* smanjenje rashoda za projekt Rasvjeta u dvorani T. Pirc za 700.000,00 kn.
* rashodi programa Osiguranje pomoćnika u nastavi za osobe s poteškoćama u razvoju povećani su za 55.600,00 kn kroz projekt "Petica za dvoje – IV. faza", koji je nastavak dosadašnjeg angažiranja pomoćnika u nastavi u osnovnim školama Grada Požege,
* rashodi programa Zaželi – zapošljavanje žena povećani su za 361.700,00 kn zbog povećanja tekućeg projekta Puk40 za 5.000,00 kn te nove faze Puk50 za 356.700,00 kn,
* rashodi programa Jačanje socijalnog dijaloga, projekt Binarni kod 110, smanjeni su za 1.251,00 kn ,
* rashodi programa Unaprjeđenja usluga za djecu u sustavu ranog i predškolskog odgoja i obrazovanja, projekt Požeški limači, smanjeni su za 88.550,00 kn,
* rashodi programa Podrška socijalnom uključivanju i zapošljavanju marginaliziranih skupina, projekt Export – Expert, smanjeni su za 669.500,00 kn,
* rashodi novog projekta Nabava spremnika za odvojeno prikupljanje komunalnog otpada iznosi 67.500,00 kn,
* rashodi programa Energetska obnova zgrade Prekršajnog suda u Ulici Matije Gupca smanjeni su za 1.910.000,00 kn, radi planiranja u idućem trogodišnjem razdoblju
* rashodi programa Podrška socijalnom uključivanju i zapošljavanju marginaliziranih skupina povećani su za 7.500,00 kn, a odnose na projekt Kotač uspjeha,
* rashodi projekta LIPA – lokalna inicijativa za pod. Povećani su za 4.900,00 kn,
* rashodi programa Energetska obnova zgrade društveni dom Novo Selo smanjeni su za 479.000,00 kn, radi planiranja u idućoj godini,
* rashodi programa Energetska obnova zgrade društveni dom Seoci smanjeni su za 480.000,00 kn, radi planiranja u trogodišnjem razdoblju,
* rashodi programa Školske prehrane povećani su za 87.175,00 kn zbog nove faze projekta Naša školska užina II.,
* rashodi proračunskog korisnika Javna vatrogasna postrojba povećani su za 0,02 % odnosno za 755,00 kn i iznose 4.232.567,00 kn,
* rashodi proračunskog korisnika Javna ustanova – Lokalna razvojna agencija iznose 1.530.112,00 kn, a smanjeni su za 11,79 % odnosno 204.570,00 kn.

IV. ZAVRŠNE ODREDBE

 Detaljnije obrazloženje predloženih izmjena rashoda i izdataka razvidno je iz predloženih izmjena i dopuna programa rada upravnih odjela Grada Požege za 2020. godinu, izmjena i dopuna programa javnih potreba, programa održavanja i gradnje komunalne infrastrukture, obrazloženja svakog programa u Prilogu 1. ovog rebalansa i izmjena i dopuna plana razvojnih programa za 2020. godinu.